hotchpotch/miracl-hf-unified huggingface dataset:
Raijin
Raijin () on japanilaisessa mytologiassa ja sittemmin šintolaisuudessa esiintyvä ukkosen "kami". Ukkosta pidettiin muinoin väkivaltaisen kamin aiheuttamana, ja japanin kielen ukkosta merkitsevä sana "kaminari" tarkoittaakin kirjaimellisesti ’kamin [aiheuttamaa] ääntä’. Raijin liitettiin kiinteästi maatalouteen ja sateeseen; salamien muun muassa uskottiin lannoittavan riisin kasvua. Salamaan viittaavat sanat "inabikari" ja "inazuma" sisältävätkin riisin vartta tarkoittavan sanan "ina".
Kamakura-kaudelta lähtien Raijin on esitetty demonin kaltaisena, pilvellä ratsastavana hahmona, jota ympäröi rumpujen kehä. Tämä esitystapa syntyi buddhalaisesta vaikutuksesta. Vanhemmissa kuvauksissa hänen on ajateltu ilmaantuvan pikemminkin käärmeen tai pienen lapsen hahmossa. Muita nimiä Raijinille ovat muun muassa "Raiden-sama" (雷電様) ja "Narukami" (鳴神).
Raijinille omistetuissa pyhäköissä kamilta pyydettiin sadetta. Jos salama iski riisipellolle, paikka pyhitettiin "shimenawa"-köydellä hyvän sadon varmistamiseksi. Kantōn tasangolla, jossa ukkostaa paljon, Raijinin palvonta tällä tavoin oli yleistä. Tochigissa ukkosta esiintyy Japanissa kaikkein eniten, ja siellä onkin useita Raijinille omistettuja pyhäkköjä. Toisaalta ukkonen saattoi aiheuttaa tuhoa, jolta Raijinia palvomalla haluttiin suojautua. "Kojikista" voidaan päätellä, että Raijin liitettiin tuhoon jo japanilaisessa mytologiassa, mutta tämä yhteys vahvistui Heian-kaudella, kun kami liitettiin kostonhimoisten henkien ("goryō") aiheuttamiin kirouksiin ja erityisesti syyttömänä tuomitun Sugawara no Michizanen kulttiin. Michizanea palvottiin kuolemansa jälkeen Karai tenjin -kamina (”tulen ja ukkosen taivaallinen kami”) ja Raijinia laajalti tämän kultin osana.
Leila
Leila on naisen etunimi.
Leila on arabialaisperäinen nimi, joka merkitsee 'yötä'. Se esiintyy myös persiassa ja hepreassa. Länsimaissa nimi yleistyi George Gordon Byronin teoksen "The Giaour" (1813) myötä.
Suosituimmillaan nimi oli Suomessa 1930-1950-luvuilla. Suomen almanakassa Leila on ollut vuodesta 1929.
Vuoden 2016 loppuun mennessä Suomessa on "Väestörekisterikeskuksen" mukaan 15 490 naista on saanut nimekseen Leila.
Karhulan koulu
Karhulan koulu on yläaste ja lukio Kotkassa Karhulan kaupunginosassa.
Kymin Suomalainen Yhteiskoulu aloitti toimintansa vuonna 1920. Alkuvuosina koululla ei ollut omaa rakennusta, vaan se toimi väliaikaisissa tiloissa. Vanha puukoulu valmistui vuonna 1923 osoitteeseen Vesivallintie 16. Koulun nimenä oli vuodesta 1922 Kymin Yhteiskoulu ja vuodesta 1957 Karhulan Yhteiskoulu. Uusi päärakennus valmistui samalle tontille vuonna 1954 ja lisärakennukset vuosina 1957 ja 1960. Peruskouluun siirryttiin Kotkassa sekä tuolloin vielä itsenäisissä Karhulan kauppalassa ja Kymin kunnassa vuotta ennen muuta Kymen lääniä vuonna 1974. Sen yhteydessä koulun nimi muuttui Vesivallin yläasteeksi ja lukioksi. Vuonna 1986 nimi vaihtui Karhulan kouluksi.
Vuonna 2005 puukoulun käytöstä luovuttiin sisäilmaongelmien vuoksi ja osa Karhulan koulun toiminnoista siirrettiin Ratakadulle entisen Karhulan ammattikoulun kiinteistöön remontoituun Opintokeskus Karhuun. Koulu jakautui kahteen erilliseen osoitteeseen marras-joulukuussa 2005. Opintokeskus Karhussa sijaitsevat myös Kotkan opiston toimipaikka sekä Nuorten Työpajan tilat.
Karhulan koulun tiloissa opetetaan peruskoulun oppilaille kieliä, uskontoa, historiaa, terveystietoa ja oppilaanohjausta sekä yhteiskuntaoppia. Opintokeskus Karhussa peruskoululaiset opiskelevat maantietoa, biologiaa, fysiikkaa, kemiaa, ATK:ta, matematiikkaa, musiikkia, kuvataidetta, kotitaloutta ja käsitöitä. Lukiolaisten opinnoista ainoastaan taideaineet on sijoitettu uuteen opintokeskus Karhuun.
Pasi Mattila
Pasi Antero Mattila (s. 11. helmikuuta 1970 Salo) on suomalainen kestävyys- ja keskimatkojen juoksija sekä maastojuoksija.
Mattila on voittanut Suomen mestaruuden 5 000 metrin juoksussa 1994 ja 1996, 10 000 metrillä 1994 ja 1996, puolimaratonilla 2001 sekä maastojuoksun pitkän radan kilpailussa 1999. Hänellä on lisäksi hopeaa 5 000 metrillä 1993, 1995, 1998 ja 1999, pronssia 1992 ja 1997, 10 000 metrillä hopeaa 1995 ja 1997, pronssia 1992 ja 1993, puolimaratonin hopeaa 1996, maratonin hopeaa 2001 sekä maastojuoksun lyhyen radan hopeaa 1994 ja 1996, pronssia 1997 ja pitkän radan hopeaa 2001.
Pasi Mattilan nimissä oli puolimaratonin Suomen ennätys 1.03.01, jonka hän juoksi matkan MM-kisoissa Montbeliardissa 1. lokakuuta 1995 . Mattila oli kisassa 17:s. Ennätys säilyi vuoteen 2011, jolloin Jussi Utriainen alitti sen 11 sekunnilla.
Topolino
Topolino tarkoittaa seuraavia:
Seulasarja
Seulasarja on joukko tarkoin määriteltyjä seuloja, joita käytetään kiviaineksen raekoostumuksen määrityksessä. Tietoa maa-aineksen raekoostumuksesta tarvitaan erityisesti maalajien luokittelemisessa.
Seulojen aukkojen muoto on neliö tai pyöreäaukkoisen seulan reikien koon tulee vastata neliömäistä nimelliskokoa. Seulan aukon mitta tarkoittaa neliönmuotoisen aukon sivun mittaa. Eri seulojen aukkojen nimelliskoot ovat standardin SFS-EN 933-2 mukaan seuraavat:
Seulat 0,063–2 mm ovat verkkoseuloja, joissa neliömäiset aukot muodostuvat ristikkäin kudottujen lankojen väleihin. Seulat 4–125 mm ovat reikäseuloja, joissa levyyn on tehty samankokoisia neliönmuotoisia aukkoja.
Jotta seulontatulokset olisivat vertailukelpoisia on myös seulonnan suorittaminen tarkoin määritelty ja se soveltuu sekä luonnonkiviainekselle että keinokiviainekselle. Lämpökaapissa (110 ±5 °C) kuivattu kiviaines kaadetaan aukkokooltaan suurimman seulan päälle ja seulan koneellisen tai käsin suoritetun ravistelun jälkeen punnitaan seulan päälle jääneen aineksen massa. Seulan aukkojen läpi mennyt aines siirretään pienempiaukkoisen seulan päälle. Seulonnan jälkeen punnitaan taas seulalle jääneen aineksen massa ja näin jatketaan kaikkien eri kokoisten seulojen kanssa. Hienoaineksen eli fillerin rakeisuuden määrityksessä käytetään ilmasuihkuseulontaa.
Tiilinummi
Tiilinummi on Porin kaupunginosa, paremmin tunnettu nimellä "Kymppäri" (Porin kymmenes kaupunginosa), ja se sijaitsee Porin keskustan kupeessa Päärnäisten eli "Kuukkarin" eteläpuolella. Usein alue mielletään virheellisesti osaksi "Kuukkaria". Tiilinummi-nimen taustalla on alueella toiminut tiilitehdas. Tiilinummen alue rajoittuu Kalevanpuistoon, Rauhanpuistoon, Valtatie 2:een ja junarataan.
Alueen asemakaavan on suunnitellut alun perin Harald Andersin vuonna 1923 osana silloisen Porin läntisiä lähiöitä. Monet Tiilinummen taloista on peräisin sotien jälkeisiltä vuosilta, ja ne on rakennettu 1940 Ruotsin valtion avustuksella sotainvalideille ja Karjalan evakoille. Alueella sijaitsee myös Porin ainoa Myöhempien Aikojen Pyhien Jeesuksen Kristuksen kirkko (MAP-kirkko) ja poikkeuksellisen suuri puistoalue nimeltä Tiilinummen puisto, jota käyttävät hyväkseen Porin kaupungin nappulaliigajoukkueet.
Tiilinummen asukasluku on 870. Postinumero on 28120. Alue kuuluu Teljän seurakuntaan. Tiilinummen kuuluisin rakennus on 400-vuotiskoti, joka valmistui Porin 400-vuotissyntymäpäivänä. Se on vanhainkoti ja sitä käytetään myös äänestyspaikkana. Alueella toimii myös seudun ainoa lähikauppa Siwa, joka on tunnettu vielä 2000-luvun alussa nimellä Manteli ja vielä aikaisemmin nimellä Kansa. Paikalla on toiminut kauppa jo 1910-luvulta alkaen.
Marko Kotila
Marko Juhani Kotila (s. 1. heinäkuuta 1974 Toholampi) on suomalainen entinen kestävyys- ja keskimatkojen juoksija sekä maastojuoksija.
Kotila voitti 5 000 metrin juoksun Suomen mestaruuden 1998 ja 2000. Hän on myös voittanut maastojuoksun lyhyen radan SM-kultaa 1998–2000 . Hallissa hänellä on SM-kultaa 1 500 metriltä vuodelta 1997 .
MALP
MALP (Mobile Analytic Laboratory Probe) on scifi tv-sarjassa Tähtiportti maalla kulkeva luotain, joka kerää tietoa ja lähettää ne SGC:hen. MALP:ia kutsutaan myös pelkästään luotaimeksi. Se voi lähettää planeetalta Maahan videokuvaa, ääntä, sekä tarkkoja lukemia planeetan ilmakehästä, niin kauan kuin tähtiportti on auki planeetalle. MALP vastaanottaa myös radioaaltoja ja sähkömagneettisia signaaleja ja voi kantaa pienen määrän tavaraa.
Joensuun kaupunginorkesteri
Joensuun kaupunginorkesteri () on vuonna 1953 perustettu 35 muusikosta koostuva sinfoniaorkesteri.
Orkesterin kapellimestarina ovat toimineet Pentti Sistonen (1957), Pekka Paasio (1966) ja Usko Aro (1972). Sen ensimmäinen taiteellinen johtaja oli Pekka Haapasalo (1974). Häntä seurasivat Juozas Domarkas (1990), Atso Almila (1993) ja Hannu Koivula (2000–2007). Vuosina 2008–2009 taiteellisena johtajana oli Esa Heikkilä. Atso Almila palasi orkesteriin tammikuussa 2010, ensin taiteellisen neuvonantajan tehtävään ja syksystä 2011 alkaen jälleen taiteelliseksi johtajaksi. Orkesterin taiteellinen johtaja on 1. elokuuta 2013 alkaen kolmivuotiskauden ajan hollantilainen Jurjen Hempel. Samana syksynä kautensa päättänyt Atso Almila valittiin orkesterin ensimmäiseksi kunniakapellimestariksi.
Joensuun kaupunginorkesteri kunnallistettiin vuonna 1978. Sen pääasiallisena konserttipaikkana toimii 599-paikkainen Itä-Suomen yliopiston Carelia-sali.
Joensuun kaupunginorkesterissa on soittajia seuraavasti (2008):
I viulussa on 6 soittajaa, II viulussa 5, alttoviulussa 4, sellossa 4, kontrabassossa 2, huilussa 2, oboessa 2, klarinetissa 2, fagotissa 2, käyrätorvessa 2, trumpetissa 2, tuubassa 1 ja lyömäsoittimissa 1 soittaja.
Vuosittain orkesterilla on noin 20 sinfoniakonserttia. Lisäksi viihde-, kamari- ja lastenkonsertit sekä oopperaproduktiot kuuluvat orkesterin perusohjelmistoon. Vuonna 2001 aloitettu Joensuun musiikkitalvi on merkittävä kamarimusiikkitapahtuma, jonka järjestämisessä kaupunginorkesterilla on merkittävä rooli.
KLM Cityhopper
KLM Cityhopper (aikaisemmin NLM, lyhenne hollannin sanoista Nederlandse Luchtvaart Maatschappij, suom. "Alankomaiden lentoyhtiö") on alankomaalainen paikallinen lentoyhtiö, joka perustettiin huhtikuussa 1991. Yhtiö kuluu Air France-KLM:n lentoyhtiökonserniin tytäryhtiönä. Yhtiöllä on 57 konetta ja 10 tilauksessa, joilla se lentää 44 kohteeseen Euroopassa.
KLM Cityhopper hoitaa lähinnä KLM:n syöttöliikennettä Euroopan pienemmille lentoasemille. Yhtiön päämaja sijaitsee Amsterdamissa, Alankomaissa.
Yhtiö kuuluu emoyhtiönsä tavoin SkyTeam -lentoyhtiöallianssiin ja yhtiön lennoilla jaetaan Flying Blue -kanta-asiaksohjelman pisteitä.
Yhtiö lentää myös Helsinkiin KLM vuorojen lisäksi.
Fifth Dimension
Fifth Dimension on The Byrds -yhtyeen kolmas levyjulkaisu, joka ilmestyi markkinoille heinäkuussa 1966. Se oli Byrdsin ensimmäinen levy, jolla lähes kaikki materiaali oli yhtyeen jäsenten itsensä kirjoittamaa.
"Fifth Dimension" on yksi rockin historian ensimmäisistä psykedeelisistä musiikkialbumeista. Se ilmestyi ennen Frank Zappan ja Mothers of Inventionin sekä The Beatlesin ensimmäisiä kokeiluja samassa tyylilajissa. Levyllä on vaikutteita muun muassa intialaisesta musiikista. Folk rock, johon yhtyeen tyyli aiemmin oli vahvasti nojautunut, oli "Fifth Dimensionilla" hieman totuttua enemmän taka-alalla. Yhtye itse käytti uudesta, sähköisemmästä ilmaisustaan nimitystä ”space rock”.Nyman 1979, s.105.
John Coltrane -vaikutteinen ”Eight Miles High” on albumin kuuluisin kappale ja se menestyi myös singlenä. Se oli noussut Billboard-listalla sijalle 14, kunnes sen väitettiin olevan ”huumelaulu” ja sen soitto radiossa lopetettiin.Nyman 1979, s.105. Yhtye itse kuitenkin on ilmoittanut, ettei tästä ole kappaleessa kyse. Heidän kertomansa mukaan kappale kertoo Byrdsin lentokonematkasta Lontooseen ja kulttuurishokista, jonka he määränpäässä kokivat. Toinen singlenä julkaistu kappale, ”Mr. Spaceman”, oli Yhdysvalloissa korkeimmillaan sijalla 36. ”5D (Fifth Dimension)” ylsi puolestaan sijalle 44.
Gene Clark jätti yhtyeen hieman ennen äänitysten päättymistä johtuen julkisuuden rasituksesta ja lentopelosta.
A-puoli
B-puoli
Kuopion kaupunginorkesteri
Kuopion kaupunginorkesteri () on 46 muusikosta koostuva kunnallinen sinfoniaorkesteri Kuopiossa.
Vuonna 1909 Kuopion Musiikinystäväin yhdistys perusti 23-jäsenisen Kuopion orkesterin. Soittajisto laajeni myöhemmin varuskunnan soittajien ja orkesterin yhdistyessä. Vuonna 1963 Pohjois-Savon prikaati kuitenkin muutti Kajaaniin, ja yhteistyö sotilassoittajien kanssa päättyi. Vuodesta 1976 orkesteri on toiminut kunnallisena, samalla sen nimi muuttui Kuopion kaupunginorkesteriksi.
Kapellimestarina ovat aiemmin toimineet Elias Kahra, Lauri Siimes, Nicholas Smith, Pertti Pekkanen, Robert Black, Atso Almila, Shuntaro Sato, Vello Pähn ja Sascha Goetzel.
Orkesteri konsertoi pääasiallisesti Kuopion Musiikkikeskuksessa, jonka pääsali on 1 064-paikkainen. Orkesterilla on vuosittain keskimäärin 40 000 kuulijaa.
Orkesterin ylikapellimestarina on toiminut syyskuusta 2013 alkaen espanjalaissyntyinen Alberto Hold-Garrido. Toisena kapellimestarina toimii Atso Almila ja kunniakapellimestarina maestro Jorma Panula. Elokuussa 2018 alkavalla kolmivuotiskaudella ylikapellimestarina toimii Jaakko Kuusisto.
Chabad-Lubavitch
Chabad-Lubavitch (tai Chabad Lubavitch, joskus myös Chabad, Habad tai Lubavitch) on yksi hasidismi-juutalaisuuden suurimmista lahkoista ja yksi suurimmista ortodoksijuutalaisuuden hasidiliikkeistä maailmalla, erityisesti Yhdysvalloissa ja Israelissa. Päämaja on New Yorkissa.
Liike on lähtöisin Venäjältä nykyisen Valko-Venäjän alueelta. Sen nimen osista ”Chabad” tulee heprean kielen sanojen Chochma" (”viisaus”), Bina" (”ymmärrys”) ja "Da'at" (”tieto”) alkukirjaimista. Lubavitch on pienen valkovenäläiskaupungin nimi (tarkoittaa venäjäksi ”rakkauden kaupunkia”). Liikkeen perustajan Rabbi Shneur Zalmanin poika Dovber Schneuri (1773–1827) asettui kaupunkiin asumaan.
Järjestön Suomen osasto on toiminut noin vuodesta 2004, ja se muun muassa pitää Helsingissä päiväkotia.
Järjestö omistaa Helsingissä Vanhan tulli- ja pakkahuoneen, johon se rakennuksen peruskorjauksen jälkeen perustaa näyttely- ja koulutuskeskuksen.
Hanhet
Hanhet ("Anserinae") on sorsien ("Anatidae") heimon alaheimo. Hanhien alaheimoon kuuluvat varsinaiset hanhet ja joutsenet.
Kesyhanhi on merihanhen kesytetty muoto.
Hanhet ovat suurikokoisia, voimakasrakenteisia ja pitkäkaulaisia sorsalintuja. Niiden jalat ovat vahvat ja ne sijaitsevat ruumiin keskikohdassa, joten ne pystyvät kävelemään maalla helposti. Hanhilla on kiilanmuotoinen nokka ja ylänokan reunassa on hammastus.
Hanhet kerääntyvät erityisesti muuttoaikoihin ja talvisin suuriksi parviksi. Hanhet ovat kasvinsyöjiä ja ruokailevat pääasiassa laiduntamalla. Hanhien pesä on maassa ja se on pehmustettu untuvilla.
Stefan Everts
Stefan Everts (s. 25. marraskuuta 1972, Bree, Belgia) on entinen belgialainen motocrosskuljettaja. Hän voitti uransa aikana kaikkiaan 10 maailmanmestaruutta sekä 101 osakilpailua MM-sarjassa, mitkä tekevät hänestä lajinsa kaikkien aikoijen menestyneimmän.
Everts on ollut lähes koko uransa ajan lajinsa ammattilainen. Hän päätti menestyksekkään uransa kauden 2006 jälkeen voitettuaan ylivoimaisesti maailmanmestaruuden (kauden aikana 14 osakilpailuvoittoa 15:stä ja 27 lähtövoittoa 30:stä) Hänen isänsä oli myös motocrossin supertähti Harry Everts, jonka uran parhaat vuodet sijoittuivat 1970-luvulle.
Everts on valittu Belgian vuoden urheilijaksi kaikkiaan viisi kertaa (2001, 2002, 2003, 2004 ja 2006). Vain legendaarisella maantiepyöräilijällä Eddy Merckxillä on enemmän valintoja (kuusi).
Jan Latvala
Jan Markus Latvala (s. 10. kesäkuuta 1972 Jyväskylä) on suomalainen uransa lopettanut jääkiekkopuolustaja. Hän on eniten SM-liigan otteluita pelannut pelaaja. Latvala pelasi kauteen 2015–2016 päättyneellä urallaan 1 230 runkosarjaottelua. Latvalan 23 kautta yhtäjaksoisesti jatkunut pääsarjaura kotimaassa on pisin suomalaisessa jääkiekossa. Hän välttyi pitkän uransa aikana pahoilta loukkaantumisilta. Latvala on tunnettu "ylikäyrästä" mailanlavasta. 28. maaliskuuta 2016 hän ilmoitti lopettavansa uransa Pelicansin hävittyä HIFK:lle ratkaisevan ottelun puolivälieräsarjassa.
Latvalan kasvattajaseura on JYP HT, jossa hän myös aloitti uransa vuonna 1992 ja pelasi samassa seurassa seuraavat seitsemän kautta. Tänä aikana Latvala pelasi lainalla Kokkolan Hermeksessä kaudella 1993–1994.
Kaudella 1999–2000 Latvala siirtyi Lahden Pelicansiin, jossa hän pelasi neljä kautta. Latvalan Pelicans-uran paras saavutus on kauden 2000–2001 SM-liigan puolustajien pistepörssin kolmas sija tehoilla 10+25=35.
Kaudeksi 2003–2004 Latvala siirtyi Jokereihin. Jokereissa Latvala ei kuitenkaan ollut seuran ykköspakkien joukossa ja kaudella saavutetut tehopisteet olivat heikommat kuin Pelicansissa. Latvalan ja Jokerien välinen pelaajasopimus päättyi kevääseen 2007. Jan Latvala siirtyi Jokereista Lahden Pelicansin riveihin kaksivuotisella sopimuksella.
40-vuotias Latvala viimeisteli kolme maalia 30.3.2012 puolivälieräottelussa Oulun Kärppiä vastaan. Se oli toinen puolustajan tekemä hattutemppu SM-liigan pudotuspeleissä 2000-luvulla.
Latvalasta tuli SM-liigan otteluennätyksen haltija kun hän kaudella 2011–2012 ohitti ottelumäärissä Erik Hämäläisen, joka pelasi urallaan 1 001 ottelua. Latvalalla on myös eniten Pelicansissa otteluita pelannut pelaaja yli 600 ottelulla. SM-liigan puolustajien kaikkien aikojen pistetilastossa Latvala on kolmantena. Jan Latvalan lopullikseksi ottelumääräksi SM-Liigassa jäi 1230 ottelua runkosarjassa ja 105 ottelua pudotuspeleissä tehoin 115+317 runkosarjassa ja 18+24 pudotuspeleissä.
Kauden 2013–2014 päätteeksi Latvalalle ojennettiin Liigan herrasmiespelaajan Raimo Kilpiö -palkinto. Latvala ei saanut koskaan aikuisurallaan yhtään isoa rangaistusta.
Latvala päätti uransa kauteen 2015–2016 pelattuaan SM-liigassa yhteensä 1 230 runkosarjaottelua ja 96 pudotuspeliottelua.
Lappeenrannan kaupunginorkesteri
Lappeenrannan kaupunginorkesteri on Etelä-Karjalan ainoa sinfoniaorkesteri. Lappeenrannan Musiikinystäväin yhdistys perustettiin 1909 ja se kokosi hetimmiten orkesterin, jonka toiminta oli sangen vireää ensimmäiseen maailmansotaan saakka. Uusi nousu alkoi vasta seuraavien sotien jälkeen 1940-luvun lopulla. Silloin kapellimestareina olivat mm. Martti Similä ja Jouko Tolonen. Mauri Hannikaisen kaudella orkesterista tuli täyskunnallinen ammattiorkesteri 1980. Aluksi toimittiin jousikamariorkesterina, mutta 1980-luvun lopussa, Ari Rasilaisen ollessa kapellimestarina, se sai myös päätoimisia puhallinvakansseja.
Rasilaisen jälkeen taiteellisina johtajina ovat olleet Ari Angervo, Pertti Pekkanen, Hannu Norjanen, Jan Söderblom sekä syksystä Tibor Bogányi. Vuodesta 2016 alkaen taiteellisena johtajana toimii Vytautas Lukočius. Orkesterin intendenttinä toimii Milko Vesalainen..
Nykyään orkesteri on 21 muusikon vireä ja taiteellista nousukauttaan voimakkaasti elävä "minisinfonietta", joka esiintyy myös Lappeenrannan ympäristökunnissa.
Ohjelmiston peruspilarina on wieniläisklassinen musiikki, mutta orkesteri on soittanut rokkia, jazzia, lastenmusiikkia, operettia, säveliä satojen vuosien takaa, oman aikamme uusinta uutta ja oopperaa - viimeksi mainittua etenkin Lappeenrannan valtakunnallisten laulukilpailujen finaalissa.
Lappeenrannan ja Mikkelin kaupunginorkesterit ovat tehneet yhteiskonsertteja Saimaa Sinfoniettana syksystä 2006 alkaen.
The Inner Mounting Flame
The Inner Mounting Flame on The Mahavishnu Orchestran ensimmäinen studioalbumi, joka julkaistiin elokuussa 1971. Levyn kaikki kappaleet sävelsi yhtyeen kitaristi John McLaughlin. Levy yhdistää raskaan rockin soundeihin jazzmusiikille tyypillisiä pitkiä improvisoituja sooloja. Levyn äänensärkijän läpi soitetut nousevat ja laskevat mantran tapaiset riffit ja yhtyeen tiukka yhteissoitto antoivat vaikutteita myöhemmälle jazz-rockille. Levyllä on myös vaikutteita intialaisesta musiikista ja bluesista. Tällä levyllä ei kuulla vielä syntetisaattoria, vaan pianisti Jan Hammer käyttää urkuja sekä sähköpianoa.
Bitter Sweet Symphony
”Bitter Sweet Symphony” on The Verve -yhtyeen kappale ja 16. kesäkuuta 1997 julkaistu single. Parhaimmillaan single nousi Britannian singlelistalla toiselle sijalle. Singlen b-puolia ovat ”Lord I Guess I'll Never Know”, ”Country Song” ja ”Bitter Sweet Symphony (Radio Edit)”.
Bitter Sweet Symphony sisältää vaikutteita The Rolling Stonesin ”The Last Time” -kappaleen orkesteriversiosta, ja Richard Ashcroft joutui kappaleen oikeuksista syntyneessä kiistassa luovuttamaan oikeudet ja kappaleen tuoton Rolling Stones -kaksikko Jagger–Richardsille. Yleensä kappaleen tekijöiksi mainitaan kaikki kolme henkilöä.
Paitsi kappale itsessään, myös sen musiikkivideo sai osakseen paljon huomiota. Jotkut piirit väittivät sen antavan huonoa esimerkkiä nuorisolle. Videossa yhtyeen keulakuva Richard Ashcroft kävelee katua, väistämättä ja välittämättä muista ihmisistä; video myös nosti uudelleen tunnetuksi Ascroftilla jalassa olleet Clarks Wallabee -kengät. Video muistuttaa yhdellä otolla kuvattua Massive Attack -videota ”Unfinished Sympathy”.
Penthouse
Penthouse on Bob Guccionen vuonna 1965 Isossa-Britanniassa perustama miestenlehti. Pian perustamisensa jälkeen lehteä alettiin myydä myös Guccionen kotimaassa, Yhdysvalloissa. Guccione toimi lehden päätoimittajana marraskuuhun 2003 saakka.
Lehden sisältämät eroottiset kuvat olivat alun perin softcorea, mutta sen sisältöä rankennettiin 1990-luvulla internet-pornografian helpon saatavuuden ja muiden miestenlehtien kasvavan suosion vuoksi. Muutoksen vaikutuksesta muun muassa lehden myynti lehtikioskeilla lopetettiin.
2016 ilmoitettiin että lehden paperiversion julkaiseminen lopetetaan ja jatkossa sen toiminta on tarkoitus siirtää puhtaasti digitaaliseen muotoon, ajankohta ilmoitetaan myöhemmin.
John McEnroe
John Patrick McEnroe, Jr. (s. 16. helmikuuta 1959 Wiesbaden, Länsi-Saksa) on entinen yhdysvaltalainen tennispelaaja. McEnroe on voittanut urallaan seitsemän Grand Slam -turnausta: kolme Wimbledonissa ja neljä Yhdysvaltain avoimissa. Hänet valittiin tenniksen Hall of Fameen vuonna 1999.
McEnroe syntyi yhdysvaltalaisessa sotilastukikohdassa Wiesbadenissa, jossa hänen isänsä työskenteli Yhdysvaltain ilmavoimien palveluksessa. Kun McEnroe oli vuoden ikäinen, perhe muutti New Yorkiin, jossa McEnroe varttui Queensissa.
McEnroe lopetti uransa ammattilaisena vuonna 1992. Vuonna 2006 hän palasi ATP Pro Tourille, ja voitti nelinpelin SAP Open -turnauksessa parinaan Jonas Björkman. Hänestä tuli 47 vuoden ja kolmen päivän ikäisenä vanhin ATP-turnauksen voittanut pelaaja 30 vuoteen.
Hän on International Tennis Federationin maailmanmestari vuosilta 1981 ja 1983–1984.
McEnroe tuli urallaan tunnetuksi hyvän menestyksensä ohella tulisesta temperamentistaan.
Suomen elokuvakontakti
Suomen elokuvakontakti ry oli elokuvantekijöiden vuonna 1970 perustama yhdistys, joka levitti ja promotoi lyhyt- ja dokumenttielokuvia Suomessa. Yhdistys vuokrasi elokuvia pääasiallisesti järjestöjen, kuntien kulttuuritoimien, koulujen ja elokuvatapahtumien esityksiin, mutta myös yksityisille henkilöille. Yhdistyksen valikoimissa oli yli tuhat elokuvaa.
Vuokrauksen lisäksi Suomen elokuvakontakti ry järjesti elokuvatapahtumia, kuten Helsingin lyhytelokuvafestivaali -tapahtuman (aiemmin Kettupäivät), jossa esiteltiin joka marraskuu uusimmat lyhytelokuvat.
Yhdistyksellä oli myös lyhyt- ja dokumenttielokuviin erikoistunut verkkokauppa.
Vuonna 2016 yhdistyksen hallitus haki yhdistyksen konkurssiin. Syynä oli se, että opetus- ja kulttuuriministeriö lopetti yhdistyksen vuosittaisen toiminta-avastuksen epämääräisen taloudenpidon takia. Ministeriö perii yhdistykseltä takaisin 137 000 euroa avustuksia, joiden käytöstä on raportoitu puutteellisesti tai joita ei ole käytetty haettuihin tarkoituksiin. Suomen Kuvalehden elokuva-alaan erikoistuneen toimittaja Kalle Kinnusen mukaan konkurssi tuli alalle täysin yllätyksenä ja alan ammattilaisten "kismitys oli käsinkosketeltavaa". Yhdistyksessä oli sählätty taloudenpidon kanssa jo aiemminkin: esimerkiksi eräänä vuonna Elokuvakontaktilla yksinkertaisesti "unohdettiin" hakea festivaalitukea Helsingin lyhytelokuvafestivaalin järjestämiseen.
Kesäkuussa 2017 Helsingin Sanomat uutisoi, että Helsingin poliisi tutkii mahdollista avustuspetosta järjestössä.
Käet
Käet ("Cuculidae") ovat käkilintuheimo, johon kuuluu 5 alaheimoa, monia sukuja ja useita pitkäpyrstöisiä lajia.
Luettelo ei sisällä mahdollisia alalajeja.
Gabriel (nimi)
Gabriel on miehen etunimi.
Gabriel on heprealaisperäinen nimi ja tarkoittaa 'Jumalan taistelijaa tai 'Jumala on voimakas', 'Jumala osoittaa voimansa'. Katolisella kirkolla on seitsemän Gabriel-nimistä pyhimystä. Raamatussa Gabriel oli yksi arkkienkeleistä.
Suomen almanakassa Gabriel on ollut vuodesta 1708, ja vuosina 1890–1907 se oli kirjoitusasussa "Gaabriel". Nimen korvasi suomalaisempi kirjoitusasu "Kaapo" 1928, mutta Gabriel palautettiin 1966 siitä johdettujen muunnosten rinnalle. Gabrielin nimipäivä on 24. maaliskuuta, päivää ennen Marian ilmestyspäivän perinteistä päivämäärää, koska Raamatun mukaan juuri arkkienkeli Gabriel ilmestyi Marialle ilmoittaen hänen synnyttävän Jeesuksen.
Maaliskuuhun 2017 mennessä Väestö­rekisteri­keskuksen mukaan Suomessa on ollut kirjoilla 5 704 Gabriel-nimistä miestä ja muutama nainen.
Henkilöitä, joilla Gabriel on sukunimenä, on lueteltu sivulla Gabriel (täsmennyssivu).
Raad ibn Zeid
Raad ibn Zeid (; s. 18. helmikuuta 1936 Berliini) on Irakin prinssin Zeid ibn Huseyinin ja Fahrelnissa Zeidin poika.
Irakin kuningas Feisal II syrjäytettiin vuonna 1958 verisessä vallankaappauksessa. Zeid, joka oli hänen serkkunsa, asui vallankaappauksen aikana perheineen Lontoossa, jossa Zeid toimi Irakin suurlähettiläänä. Zeid oli Irakin perustuslain mukaan kruununperijä ja sai tukea vaatimukselleen sukulaisiltaan Jordaniasta.
Prinssi Raad nai ruotsalaissyntyisen Margaretha Inga Elisabeth Lindin 30. kesäkuuta 1963 Södertäljessä Ruotsissa. Siviilivihkimistä täydennettiin uudella vihkiseremonialla 5. elokuuta kuninkaallisessa palatsissa Ammanissa. He saivat viisi lasta:
Hoatsinit
Hoatsinit, aikaisemmalta nimeltään töyhtökanat (Opisthocomidae) on hoatsinlintujen lahkon ainoa heimo. Siihen kuuluu vain yksi elossa oleva laji, hoatsin eli haisukäki ("Opisthocomus hoazin"), joka elää Etelä-Amerikassa. Lisäksi heimoon luetaan useita sukupuuttoon kuolleita lajeja, joita tavattiin myös Afrikasta ja Euroopasta.
Jonas Åkerlund
Jonas Åkerlund (s. 10. marraskuuta 1965 Bromma, Ruotsi) on ruotsalainen musiikkivideo- ja elokuvaohjaaja.
Åkerlund oli black metal -yhtye Bathoryn rumpali ja perustajajäsen. 1990-luvun puolivälissä hän ohjasi muun muassa Roxetten musiikkivideoita. Kun Åkerlund oli ohjannut Madonnan ”Ray Of Light” -kappaleen musiikkivideon vuonna 1998, hänelle alkoi sadella ohjauspyyntöjä muiltakin alan tähdiltä ja yhtyeiltä, kuten Metallicalta, Christina Aguileralta ja U2:lta.
”Ray of Lightin” jälkeen Åkerlundista kehkeytyi Madonnan luotto-ohjaaja. Hän on ohjannut tälle muitakin musiikkivideoita sekä vuonna 2005 ilmestyneen "I’m Going to Tell You a Secret" -kiertuedokumentin
Åkerlundin ensimmäinen kokopitkä elokuva oli vuonna 2002 ilmestynyt "Spun". Sen jälkeen ovat saaneet ensi-iltansa "Horsemen" (2009) ja "Small Apartments" (2012).
Turakot
Turakot (Musophagidae) on Saharan eteläpuolisessa Afrikassa elävä lintuheimo, joka on sijoitettu omaan turakolintujen lajkoonsa. Heimo jakautuu kuuteen sukuun. Harmaaturakoihin ("Crinifer"), töyhtöturakoihin ("Corythaixoides"), violettiharjaturakoihin ("Gallirex") ja metsäturakoihin ("Tauraco") kuuluu useampi laji.
Turakojen heimoon kuuluu kaikkiaan yli 20 pitkäpyrstöistä ja useimmiten töyhtöpäistä lajia. Lajit ovat keskikokoisia, eivätkä ne osaa lentää kovin hyvin, mutta ne pystyvät juoksemaan nopeasti kasvillisuuden seassa. Turakojen asuinseutua ovat metsämaat ja savannit. Turakot käyttävät ravintonaan enimmäkseen hedelmiä ja muuta kasvillisuutta. Ajoittain ne saattavat syödä pieniä hyönteisiä ja selkärangattomia.
Pori Sinfonietta
Pori Sinfonietta () on Porin kaupunginorkesteri.
Orkesteritoiminta alkoi Porissa vuonna 1877, jolloin Porin Soitannollinen Seura (Musikaliska sällskapet i Björneborg) perusti orkesterin kaupunkiin. Orkesteri soitti tuolloin pääasiassa viihde- ja tanssimusiikkia noin 15 enimmäkseen saksalaisen ammattimuusikon voimin. Ensimmäisenä kapellimestarina toimi urkuri Theodor Sörensen. Ensimmäinen konsertti järjestettiin Hotelli Otavan teatterissa 14. joulukuuta 1877 ja ensimmäinen sinfoniakonsertti vuonna 1902. Jean Sibelius johti orkesteria 2. joulukuuta 1904 Porissa ja Selim Palmgren esiintyi orkesterin pianosolistina vuosina 1900, 1905 ja 1910. Orkesterin toiminta jatkui vuoteen 1915 saakka.
Porin kaupunginorkesteri syntyi 25. huhtikuuta 1938, kun kaupungissa tuolloin toimineiden Porin amatööriorkesterin eli Porin työväenorkesterin (p. 1926) ja Porin orkesteriyhdistyksen Porin Orkesterin (p. 1933) soittajistot yhdistettiin. Ensimmäisenä kapellimestarina toimi Ole Edgren. Aluksi kaupunki rahoitti toiminnan ja yhdistykset hoitivat hallinnon. Porin kaupunginorkesterista tuli musiikkilautakunnan alainen kunnallinen orkesteri 24. toukokuuta 1955. 1970-luvun lopulla kaikki soittajat olivat päätoimisia ammattimuusikoita.
Vuonna 1993 orkesterin nimeksi tuli Pori Sinfonietta. Orkesteri toimii monipuolisesti kotikaupungissaan ja tekee vierailukonsertteja ympäröivään maakuntaan sekä eri puolille Suomea. Sinfoniettan ohjelmistoon kuuluvat niin sinfonia-, kamari- kirkkokonsertit, tilauskonsertit kuin laitos- viihde- ja lastenkonsertitkin. Pori Sinfonietta soittaa vuosittaisissa Porin Oopperan produktioissa. Orkesteri tekee myös säännöllisesti yhteistyötä Porin Filharmonisen kuoron kanssa.
Orkesterin tukemiseksi on perustettu kannatusyhdistys Pro Pori Sinfonietta, jonka tehtävänä on luoda ja ylläpitää yhteyksiä Pori Sinfoniettan ja konserttiyleisön välillä. Konserttimatkat ja erilaiset tempaukset Sinfoniettan hyväksi ovat myös keskeinen osa yhdistyksen toimintaa. Yhdistys ylläpitää infopistettä Promenadikeskuksen aulassa Sinfoniettan konserttien yhteydessä.
Pori Sinfoniettan pääsääntöinen konserttipaikka on vuonna 1999 valmistunut Promenadikeskus kaupungin ydinkeskustassa. Rakennuksessa sijaitsee viiden elokuvateatterin lisäksi 688-paikkainen Promenadisali, jota pidetään kokoistensa konserttisalien joukossa akustiikaltaan Suomen parhaana.
Rakkauden jumalatar
Rakkauden jumalatar () on Woody Allenin ohjaama ja käsikirjoittama yhdysvaltalainen komediaelokuva, jossa päärooleissa esiintyvät Allen itse sekä Helena Bonham Carter ja Mira Sorvino. Elokuva valmistui vuonna 1995.
Sorvino voitti sivuosaroolistaan Oscarin ja Golden Globen sekä oli ehdolla Bafta- ja SAG-palkinnon saajaksi. Lisäksi Woody Allen oli ehdolla parhaan alkuperäisen käsikirjoituksen Oscarista.
Lenny (Woody Allen) ja Amanda (Helena Bonham Carter) ovat aviopari, joka ei pysty saamaan omia lapsia, ja he päättävät adoptoida vauvan. Lapsen kasvaessa ja osoittautuessa älykkääksi Lenny tulee pakkomielteisen uteliaaksi lapsen biologisista vanhemmista.
Lopulta Lenny löytää adoptiolapsensa äidin Lindan (Mira Sorvino): tämä on prostitoitu ja osa-aikainen pornotähti, eikä hän juuri ole kiinnostunut henkisistä asioista. Lenny tahtoo kohentaa Lindan elämäntilannetta mutta joutuu taistelemaan tämän parittajaa ja yhteiskuntaa vastaan.
Jagex
Jagex (Java Gaming Experts) on brittiläinen online-pelien tuottaja. Jagexin toimistoja on ympäri maailmaa, mutta päätoimisto on Cambridgessä, Isossa-Britanniassa. Sen perusti Andrew Gower, veljensä Paul Gowerin kanssa joulukuussa 2001. Jagexin suosituin peli on maailmanlaajuisesti menestynyt "RuneScape". Jagexin työtä on myös pelisivusto FunOrb sekä MMOSG-peli "War of Legends". Tällä hetkellä (marraskuu 2016) Jagex on työstämässä uusia pelejä, "Stellar Dawnia" ja "8realmsia".
Luettelo motocrossin maailmanmestareista
Tämä on luettelo motocrossin maailmanmestareista. Vuoteen 2003 asti kilpailtiin kuutioluokissa. Vuosina 2004–2013 ajettiin MX1-, MX2- ja MX3-luokissa, ja vuodesta 2014 miesten luokkia on ollut vain kaksi, MXGP ja MX2. Naiset kilpailevat nykyisin oman luokkansa maailmanmestaruudesta.
Art Acord
Artemus Ward Acord (17. huhtikuuta 1890 Prattsville, Utah – 4. tammikuuta 1931 Chihuahua, Meksiko) oli yhdysvaltalainen mykkäelokuvissa esiintynyt näyttelijä ja rodeomestari. Acordille on omistettu tähti Hollywoodin Walk of Fameen.
Hän syntyi Prattsvillessä, Utahissa, mormoniperheeseen. Acord työskenteli nuorena miehenä lehmipaimenena. Myöhemmin hän pääsi näyttelemään lännenelokuvissa. Hän myös kirjoitti kohtauksia ja teki stuntteja.
Acordin ura keskeytyi, kun Yhdysvallat liittyi ensimmäinen maailmansotaan ja Acord joutui rintamalle. Sodan loputtua hän palasi elokuva-alalle, mutta myöhemmin hänen uransa hiipui rankan alkoholin käytön johdosta. Elämänsä aikana Acord ehti näytellä yhteensä yli 100 elokuvassa, mutta monet niistä ovat tuhoutuneet.
Art Acord kuoli Chihuahuassa, Meksikossa, 4. tammikuuta 1931. Kuoleman viralliseksi syyksi kerrottiin itsemurha. Jotkut Acordin ystävistä kuitenkin väittivät, että meksikolainen poliitikko murhasi hänet, koska tämä oli löytänyt Acordin pelehtimässä hänen vaimonsa kanssa.
Metsäkanat
Metsäkanat ("Tetraoninae", synonyymi "Tetraonidae") on pohjoisten alueiden kanalintujen alaheimo, johon kuuluu 17 lajia. Metsäkanat ovat tunnettuja komeista soidinmenoistaan. Yleisin metsäkanalaji suomessa on teeri. Joissakin murteissa metsäkanalla on tarkoitettu riekkoa.
Metsäkanat ovat keskikokoisia tai suuria, voimakasrakenteisia lintuja. Niillä on höyhenpeitteiset sierainaukot ja voimakkaat, osaksi tai kokonaan höyhenpeitteiset jalat, joissa ei ole kannuksia toisin kuin aitokanoilla. Siivet ovat pyöreät ja käsisulat jäykät ja kaartuvat. Metsäkanojen lento on äänekästä ja lennossa vuorottelevat nopeat siiveniskut ja liidot.
Metsäkanat ovat paikkalintuja ja ne elävät tuntureilla ja laajoissa havumetsissä. Ne käyttävät ravinnoksen pääasiasa kasvinosia, mutta kesäisin ne syövät myös hyönteisiä. Metsäkanojen pesä on maassa ja naaras hoitaa poikaset yksin.
Cargotec
Cargotec Oyj on suomalainen pörssiyhtiö, joka toimittaa lastinkäsittelykoneita ja -laitteita laivoihin, satamiin, terminaaleihin ja lähikuljetuksiin. Cargotecin tuotemerkkejä ovat MacGregor, Kalmar ja Hiab. Yhtiö perustettiin kesäkuussa 2005, kun Kone Oyj muodosti lastinkäsittelyratkaisut-toimialastaan erillisen yhtiön.
Cargotecin toimitusjohtajana on toiminut Mika Vehviläinen 1. maaliskuuta 2013 alkaen. Yhtiön hallituksen puheenjohtajana toimii Ilkka Herlin.
Cargotecilla on kolme liiketoiminta-aluetta: MacGregor, Kalmar ja Hiab:
Kone Oyj osti vuonna 2002 toisen suomalaisen pörssiyhtiön, Partek Oyj:n, osakekannan ja vuonna 2004 ruotsalaisen laivojen lastinkäsittelylaitteita valmistavan MacGregor International AB:n sen ruotsalaisilta omistajilta Gambrolta ja Industri Kapitalilta. Kone Oyj jakautui vuonna 2005 kahdeksi uudeksi yhtiöksi, Cargotec Oyj:ksi ja uudeksi Kone Oyj:ksi. Tuolloin Cargotec-yhtiöön siirrettiin Partekin kuormankäsittely- ja kontinkäsittely-toimialat sekä MacGregor-yhtiön liiketoiminta. Partek oli käyttänyt kuormankäsittelytoimialastaan nimitystä Partek Cargotec.
Englannista lähtöisin oleva MacGregor on palvellut varustamoita, laivayhtiöitä ja telakoita vuodesta 1937. Kone oli hankkinut MacGregorin ensimmäisen kerran vuonna 1983 ja yhdistänyt sen aiemmin hankkimansa "Navire Cargo Gear Oy":n kanssa MacGregor-Navire-toimialaksi. Kone myi tämän toimialansa vuonna 1993 ruotsalaiselle pääomasijoitusyhtiö "Incentivelle", joka yhdisti sen "Hägglunds Marinen" kanssa MacGregor International AB:ksi. Incentivestä tuli myöhemmin Gambro. Se myi 60 prosenttia MacGregorista vuonna 1998 Industri Kapitalille. Cargotec osti globaalin laivojen lastinkäsittelylaitteita toimittavan MacGregor International AB:n vuonna 2005 vahvistaakseen Cargotecin lastinkäsittelytarjontaa. 2000-luvulla yritysostot ovat kasvattaneet MacGregoria.
Kalmar alkoi muotoutua vuonna 1997, kun Partek Oyj osti Suomen valtiolta Oy Sisu Ab:n. Samana vuonna Partek hankki osake-enemmistön ruotsalaisesta kontinkäsittelylaitteita valmistavasta Kalmar Industries AB:stä. Vuonna 2012 Cargotec avasi Tampereella teknologia- ja osaamiskeskuksen, jossa Kalmar panostaa energiatehokkaiden, turvallisten ja älykkäiden koneiden sekä automaatioratkaisujen kehittämiseen.
Partek osti Multilift-ryhmän vuonna 1977. Tätä voidaan pitää Cargotecin Hiab-liiketoiminnan alkuna. Vuonna 1985 Partek osti Hydrauliska Industrier AB:n ja Jonsered-puutavaranosturit. Muutama vuosi myöhemmin Partek hankki Fiskarsin puutavaranosturiliiketoiminnan. Useat yritysostot vuonna 2000 vahvistivat kuormankäsittelytoimintaa. Vuonna 2004 Hiab-nimi otettiin käyttöön koko Cargotecin kuormankäsittelyliiketoiminnalle.
Cargotecin suurimmat osakkeenomistajat ovat Herlinin sukuun kuuluvat Ilkka Herlin (sijoitusyhtiö Wipunen varainhallinta Oy), Niklas Herlinin kuolinpesä (Mariatorp Oy), ja Ilona Herlin (31.8.2015 alkaen Pivosto Oy), kukin yli 22 %:n äänivaltaosuudella.
Eddy De Lépine
Eddy De Lépine (s. 30. maaliskuuta 1984 Fort-de-France, Martinique) on ranskalainen pikajuoksija.
Vuonna 2001 De Lépine saavutti pronssia alle 18-vuotiaiden MM-kilpailuissa 110 metrin aitajuoksussa. Vuonna 2003 alle 20-vuotiaiden EM-kilpailuissa hän voitti pronssia 4×100 metrin viestissä. Alle 23-vuotiaiden EM-kilpailuissa 2005 hän juoksi toiseksi 100 metrillä ja voitti kultaa 4×100 metrin viestissä. Helsingin MM-kilpailuissa 2005 hän voitti kultaa 4 x 100 metrin viestissä yhdessä Ladji Doucourén, Ronald Pognonin ja Lueyi Dovyn kanssa.
Göteborgin EM-kilpailuissa 2006 hän juoksi 200 metrillä kuudenneksi.
Aitokanat
Aitokanat, vanhalta nimeltään peltokanat ("Phasianidae"), on kanalintujen heimo, johon kuuluu 49 sukua ja 129 lajia.
Eroina metsäkanoihin aitokanoilla on höyhenettömät sierainaukot ja useimmilla lajeilla myös höyhenettömät nilkat, joissa useiden lajien koirailla on kannukset.
Aitokanat esiintyvät aukeissa elinympäristöissä ja elävät maassa. Ne ovat hyviä juoksemaan ja lentävät vain hätätilanteessa. Ravinnokseen aitokanat käyttävät kasvinosia ja pieniä hyönteisiä.
Maricica Puică
Maricica Puică (s. 29. heinäkuuta 1950 Iași, Romania) on entinen romanialainen keskimatkojen juoksija.
Puică alkoi menestyä juoksussa vasta suhteellisen varttuneena. Vuonna 1979 hän teki maailmanennätyksen 2 000 metrin juoksussa Bukarestissa ajalla 5.33,5. Vuonna 1982 hän teki mailin juoksun maailmanennätyksen Rietissä ajalla 4.17,44. Samana vuonna hän voitti hopeaa Ateenan EM-kisojen 3 000 metrin juoksussa. 1984 Los Angelesin kesäolympialaisissa Puică sijoittui 1 500 metrin juoksussa kolmanneksi ja voitti 3 000 metrin juoksun, jossa Mary Decker ja Zola Budd törmäsivät. 1986 hän teki uransa viimeisen maailmanennätyksen parantaen 2 000 metrin tulosta Lontoossa lukemiin 5.28,69. Samana vuonna Stuttgartin EM-kilpailuissa hän voitti hopeaa 3 000 metrin kilpailussa. 1987 hän voitti sisäratojen MM-kilpailuissa Indianapoliksessa 3 000 metrillä pronssia ja Rooman MM-kisoissa hopeaa.
Puică kilpaili myös maastojuoksussa, jossa voitti maailmanmestaruuden 1982 ja 1984. Vuonna 1989 Puică esiintyi televisiossa kannattaen Nicolae Ceaușescun hallinnon vastaisia mielenosoituksia.
Roy Acuff
Roy Claxton Acuff (15. syyskuuta 1903 – 23. marraskuuta 1992) oli yhdysvaltalainen country-muusikko.
Hän syntyi Maynardvillessä, Tennesseessä kolmanneksi viidestä lapsesta. Roy pelasi baseballia puoli-ammattilaisena, mutta auringonpistos vuonna 1929 ja hermoromahdus vuonna 1930 lopettivat hänen pyrkimyksensä New York Yankeeseen. Seuraavaksi hän kiinnostui isänsä viulusta ja alkoi soittaa matkustavassa esityksessä. Lopulta hän perusti yhtyeen nimeltä "The Crazy Tennesseans".
Acuffia kutsuttiin kantrimusiikin kuninkaaksi, ja hän edusti alan parhaita perinteitä kuuden vuosikymmenen ajan. Hänet kutsuttiin koelauluun Grand Ole Opryyn vuonna 1938, ja hän sai jäädä sinne kokoaikaiseksi työntekijäksi.
Rantakanat
Rantakanat ("Rallidae") on kurkilintujen heimo, johon kuuluu BirdLife Suomen mukaan 138 kosteikoissa elävää lajia.
Rantakanat ovat kooltaan pieniä tai keskikokoisia. Muodoltaan ne ovat pyyleviä ja useiden lajien vartalo on sivuilta litistynyt. Niiden siivet ovat pyöreäpäiset.
Useimmat lajit ovat äänekkäitä lintuja, mutta ääntelevät lähinnä öisin ja ovat muutenkin tavoiltaan piileskeleviä.
Ne käyttävät ravinnokseen kasvinosia ja pikkueläimiä. Rantakanojen pesä on yleensä kosteikon keskellä, tiheän kasvillisuuden suojissa.
Ramon Bailey
Ramon Bailey (s. 22. helmikuuta 1984, Kingston, Jamaika) on jamaikalainen jalkapalloilija. Hänen on tällä hetkellä ilman seuraa.
Bailey muutti yhdeksänvuotiaana Yhdysvaltoihin, New Yorkin Bronxiin. Vaikka Baileyllä oli useita try-outteja eurooppalaisiin seuroihin, päätti Bailey allekirjoittaa sopimuksen MetroStarsin kanssa vuonna 2005. Hän ei pelannut yhdessäkään liigaottelussa, ennen kuin hänet vapautettiin sopimuksesta marraskuussa 2005. Tammikuussa 2006 Bailey allekirjoitti sopimuksen KPV:n kanssa. Hän on kuuluisa pehmeästä kosketuksestaan palloon.
Bailey on pelannut Jamaikan alle 17-vuotiaiden ja alle 20-vuotiaiden maajoukkueessa
Rob Hisey
Rob Hisey (s. 24. syyskuuta 1984 Oakville, Ontario, Kanada) on kanadalainen jääkiekkoilija, pelipaikaltaan keskushyökkääjä.
Hisey pelasi kaudet 2001–2005 OHL-junioriliigassa. Hän edusti Sault Ste. Marie Greyhoundsia, Erie Ottersia ja Barrie Coltsia. Viimeisellä kaudellaan Barriessa Hisey valittiin OHL:n tähdistöotteluun. OHL-kauden jälkeen Hisey pelasi vielä keväällä 2005 pudotuspelejä ECHL:n Reading Royalsissa.
Jääkiekon SM-liigassa pelaava Ässät hankki Hiseyn riveihinsä kesken kauden 2005–2006. Ässät voitti keväällä 2006 SM-hopeaa. Hisey ja Ässät olisivat halunneet jatkaa sopimusta vielä seuraavallekin kaudelle, mutta Ässät otti mieluummin halvemmalla pelaajia yhteistyöjoukkueesta Dallas Starsista. Hisey siirtyi kaudeksi 2006–2007 DEL-liigan Hannover Scorpionsiin.
Hisey palasi kaudeksi 2007–2008 Ässiin. Hän ei ehtinyt pelata Ässissä kuin 14 ottelua, kunnes hänet vapautettiin sopimuksesta. Hiseyltä odotettiin Porissa paljon, mutta hän tuli joukkueeseen vajaakuntoisena. Hisey siirtyi marraskuussa 2007 Itävallan liigan EC Graziin. Tammikuussa 2008 Hisey vaihtoi toistamiseen seuraa kauden aikana. Hän siirtyi loppukaudeksi Elitserienin Moraan, jossa hän teki 10 pistettä 12 ottelussa Elitserien runkosarjassa. Mora tippui kuitenkin kauden päätteeksi Allsvenskaniin.
Kaudeksi 2008–2009 Hisey palasi Hannoveriin, kun hän teki sopimuksen Saksan kolmanneksi korkeimmalla sarjatasolla, Oberligassa, pelaavan Hannover Indiansin kanssa. Hisey pelasi yhden kauden Indiansisa. Kaudeksi 2009–2010 hän siirtyi yhdysvaltalaisen CHL-liigan Tulsa Oilersiin. Tulsassa hän pelasi joulukuulle 2009 saakka, jolloin hän teki koesopimuksen AHL:n Springfield Falconsin kanssa. Hisey johti siirtymisensä aikaan CHL:n maalintekijätilastoa 19 osumallaan, jotka hän oli tehnyt 24 pelissä.. Kaudella 2010–2011 hän pelasi New York Islandersin farmijoukkueessa Bridgeport Sound Tigersissa. Kauden jälkeen hän teki sopimuksen Itävallan pääsarjan EHC Linzin kanssa.
Kauden 2016-17 lopussa Hisey siirtyi Linzistä Saksan pääsarjan Wolfsburgiin, mutta siellä ruuti oli märkää. Neljässä ottelussa Hisey ei onnistunut maalinteossa ja sai kasaan vain kolme syöttöpistettä. Seuraavan kauden alla Hisey palasi takaisin Kanadaan ja jatkaa uraansa alasarjajoukkue Stoney Creek Generalsin riveissä.
Compañía Kaari &amp; Roni Martin
Compañía Kaari & Roni Martin on suomalainen Kaari ja Roni Martinin johtama nykyflamencotanssiryhmä ja ainoa pääpalkinnoilla palkittu ulkomaalainen ryhmä flamencon tärkeimmässä koreografiakilpailussa Certamen de Coreografía de Danza Española y Flamencossa.
Ryhmä kuuluu tuotteliaimpiin ja kokeellisimpiin Pohjoismaissa. Ryhmän teosta La Kalevala kutsuttiin lehdistössä flamencon läpimurroksi Suomessa. Kesäkuussa 2006 ryhmän teos ”Kerro minulle sade” palkittiin Madridin koreografiakilpailussa kolmannella palkinnolla, se oli ensimmäinen kilpailun viisitoistavuotisen historian aikana palkittu ulkomaalainen teos. Vuonna 2007 ”Kerro minulle sade” kutsuttiin Madridiin ”La otra mirada del flamenco” -sarjaan, jossa se sai erityisesti huomiota osakseen ensimmäisenä kansainvälisenä esityksenä sarjan 12-vuotisessa historiassa, jossa on aiemmin nähty useita Espanjan nimekkäimpiä esiintyjiä. Vuonna 2009 ryhmä toteutti flamencoteoksen Peppi Pitkätossu Helsingin Juhlaviikoille Kansallisoopperaan.
Helmikuussa 2010 Roni Martinille myönnettiin vuoden teatterimusiikkiteko-palkinto teoksesta Peppi Pitkätossu.
Joulukuussa 2012 Compañía Kaari Martinin Korppi ja kello -teos voitti kolme pääpalkintoa maailman tärkeimmässä flamencokoreografian kilpailussa. Kaari Martin voitti pääpalkinnon parhaasta soolokoreografiasta, Roni Martin parhaasta musiikista ja Erika Turunen parhaasta puvustuksesta. Koskaan aiemmin ei ole ulkomainen ryhmä vienyt kilpailun ykköspalkintoa.
Helsingin Juhlaviikoilla elokuussa 2015 sai ensi-iltansa Compañía Kaari & Roni Martinin suurteos KILL Carmen, joka sai loistavan vastaanoton kriitikoilta ja kaikki esitykset olivat loppuunmyytyjä.
Maaliskuussa 2018 sai ensi-iltansa Compañía Kaari & Roni Martinin teos Anna Karenina, jonka kaikki esitykset olivat loppuunmyytyjä. Teos sai kriitikoilta ylistävät arvostelut ja mm. Helsingin Sanomat kirjoitti teoksesta, että "Anna Kareninassa esitetään klassikkotulkinnan sijaan klassikon roolien hajottaminen ja niiden syvätarkka analyysi nykyajassa".
Anna Kareninassa vanhenevan kreivin roolin tanssi Jorma Uotinen
Jalmari Haapanen
Jalmari Haapanen (18. marraskuuta 1882 Kivijärvi – 24. helmikuuta 1961 Haapajärvi) oli suomalainen kansanedustaja. Hänet valittiin vuoden 1917 eduskuntavaaleissa maalaisliiton ehdokkaana Oulun läänin eteläisestä vaalipiiristä. Haapanen toimi tasavallan presidentin valitsijamiehenä vuosina 1925 ja 1931.
Konnat
Konnat ("Bufonidae") on sammakkoheimo johon kuuluu yli 500 lajia. Konnien pääasiallista ravintoa ovat etanat ja hyönteiset. Konnat eivät kömpelyytensä takia loiki, vaan hyppivät eteenpäin lyhyillä hypyillä. Konnien iho on kuiva ja usein myrkyllinen. Ainoa suomalainen konnalaji on rupikonna.
Konnia tavataan Euroopassa (kolme lajia), Aasiassa, Afrikassa ja Amerikassa. Vain australialaiselta alueelta ja Madagaskarin saarelta ne puuttuvat. Yhteisenä tuntomerkkinä on melkein kaikilla konnilla hampaattomuus, vain joillakin on hampaita yläleuassaan.
Michael Musyoki
Michael Musyoki (s. 28. toukokuuta 1956) on kenialainen entinen kestävyysjuoksija.
Musyoki juoksi ennätyksensä 10 000 metrin juoksussa vuonna 1977, jolloin hän oli ajallaan 27.41,92 kauden kuudenneksi nopein. Vuonna 1984 Musyoki juoksi pronssille Los Angelesin olympialaisten 10 000 metrillä. Samana vuonna hänen paras aikansa oli 27.46,0, jolla hän oli kauden tilaston kahdeksas.
Musyoki kilpaili usein myös maantiejuoksussa. Hän on 10 kilometrin maantiejuoksun maailmantilaston yhdeksäntenä ajallaan 27.29. 12 kilometrin maantiejuoksun tilastossa hän on kuudentenatoista ennätyksellään 34.06. 15 kilometrin tilastoissa hän on yhdentenätoista ajallaan 42.27,6.
Guti
José María Gutiérrez Hernández eli Guti (s. 31. lokakuuta 1976 Torrejón de Ardoz, Madridin maakunta, Espanja) on espanjalainen entinen jalkapalloilija. Hän oli pelipaikaltaan keskikenttäpelaaja.
Guti on Real Madridin kasvatti. Hän debytoi seuran reservijoukkueessa Real Madrid B:ssä vuonna 1995 ja jo saman vuoden aikana edustusjoukkueessa. Ensimmäisen pääsarjaottelunsa hän pelasi 2. joulukuuta 1995 Sevillaa vastaan. Gutin pelipaikka on yleensä keskikentän keskustassa, jossa hän toimii pelintekijänä, mutta kaudella 2000–2001 häntä peluutettiin myös hyökkääjänä. Tuolla kaudella hän teki 14 maalia Espanjan pääsarjassa. Guti jätti Real Madridin 15 seuran edustusjoukkueessa pelaamansa kauden jälkeen heinäkuussa 2010. Hän saavutti joukkueessa 15 eri mestaruutta ja pelasi kaikkiaan 542 ottelussa, joissa hän teki 77 maalia.
Guti jatkoi pelaajauraansa turkkilaisessa Beşiktaşissa, jota valmensi Real Madridin entinen valmentaja Bernd Schuster. Hän teki seuran kanssa kaksivuotisen sopimuksen heinäkuussa 2010. Hän pelasi ensimmäisen virallisen ottelunsa istanbulilaisseurassa 14. elokuuta 2010 Bucasporia vastaan. Kauden 2010–2011 päätteeksi Guti saavutti seuran kanssa Turkin cupin mestaruuden. Kilpailun loppuottelussa Beşiktaş voitti İstanbul BB:n rangaistuspotkuilla. Kaudella 2011–2012 hän ei kuitenkaan sopinut uuden valmentajan Carlos Carvalhalin suunnitelmiin, ja hän ja seura purkivat sopimuksensa marraskuussa 2011.
Espanjan maajoukkueessa Guti debytoi 5. toukokuuta 1999 Kroatiaa vastaan. Hän ei ole pelannut arvokilpailuissa A-maajoukkuetasolla, mutta junioreissa hän on voittanut Euroopan-mestaruuden sekä alle 18- että alle 21-vuotiaissa.Guti oli naimisissa espanjalaisen mallin ja televisiojuontajan Arancha de Beniton (s. 1969) kanssa vuosina 1999–2009. Heillä on kaksi lasta, Zaira (s. 2000) ja Aitor (s. 2002). Kaudesta 2007–2008 lähtien Guti on käyttänyt pelipaidassaan nimeä Guti. Haz, jonka loppuosa tulee hänen äidinpuoleisen sukunimensä Hernándezin ja hänen lastensa nimien alkukirjaimista.
Guti on tehnyt cameo-esiintymisen elokuvissa "" (2005) ja "" (2007).